**Қанғожин Мүтәллап Мұхамәдиұлы 75 жасқа толған мерейтойына арналған**

**«Көргендерім – көнілге түйгендерім» атты әдеби кештің өткізілу жоспары.**

**Жазайын мына сөзді Мүтәллапқа,**

**Тараған абыройы шартарапқа.**

**Ағашы ат байлайтын Солтүстіктің,**

**Тапсырдым сені, қалқам, жеті аруаққа!**

**Ғафу Қайырбеков**

**Шараның тақырыбы: «Көргендерім – көңілге түйгендерім»**

**Мақсаты:** Мүтәллап Қанғожинның өлеңдерін жас ұрпаққа таныту, олардың азаматтық ұстанымын, ұлттық ой – санасының қалыптасуына ықпал ету.

**Міндеттері:** мектеп оқушыларының ақын өмірі мен шығармашылығын тануға деген қызығушылықтарын арттыру, ақынның өлеңдері жайлы терең зерттеуге ынталандыру.

**Көрнекілігі:** Мүтәллап Қанғожинның портреті. Шығармалары бойынша әдеби көрме. Презентация. МТРК – ның жаналықтарынан бейнесюжет.

**Өтілу формасы:** әдеби кеш.

**Барысы:**

**1 – жүргізуші:** Көрнекті ақын Ғафу Қайырбеков Мүкең (Мүтәллап)жайлы:

Жазайын мына сөзді Мүтәллапқа,

Тараған абыройы шартарапқа.

Ағашы ат байлайтын Солтүстіктің,

Тапсырдым сені, қалқам, жеті аруаққа!..

* деп жазып, батасын берген екен. «Баталы құл арымас» деген. Міне, Мүтәллап ағамыз алшаң басып, жетпіс үш асуын артқа қалдырып, желе жүріп жетпіс бесінші биігі – мерейтойына беттеп келеді.

**2 – жүргізуші:** Мүтәллап Қанғожин - Қызылжар өңіріндегі көзі тірі қаламгерлердің арасында ұлы ақынымыз Мағжан Жұмабаевтың есімі мен артына қалдырған асыл мұрасын айрықша ардақтап, насихаттау ісіне айтарлықтай белсенділікпен атсалысып келе жатқан қайраткер азамат, журналист, белгілі ақын, мағжантанушы.

**3 – жүргізуші: :** Мүтәллап Қанғожин 1937 жылы 17 желтоқсанда қазіргі Солтүстік Қазақстан облысының Есіл ауданына қарасты Қараағаш ауылында туған.

Ол Қазақ мемлекеттік университетінің журналистика факультетін бітіріп, отыз жылдан астам облыстық телевидениеде табан аудармай еңбек етті. Қатардағы тілшіден телекомпания төрағалығына дейінгі шығармашылық жолдан өтті. Өлеңнен де бір қол үзбей, бірнеше жыр жинағын шығарды.

Қазақстан Жазушылар және Журналистер одақтарының мүшесі атанды.

«Қазақстан Республикасының еңбек сіңірген мәдениет қызметкері» құрметті атағы берілді.

«Есіл ауданының және Солтүстік Қазақстан облысының Құрметті азаматы» атағына да ие болды.

**4 – жүргізуші:** Алғашқы «Ақ қайыңдар аралы» атты өлеңдер жинағы «Жазушы» баспасында (1969) жарыққа шықты, кейін «Қызылжар» (1974), «Көкорай шалғын», «Полноводное русло», «Жыркеруен», «Өмірім менің» (1979) жинақтары жарық көрді.

**5 – жүргізуші:**

Солтүстік Қазақстан облысының Құрметті азаматы, ақын Мүтәллап Қанғожин Мағжанның шығармаларымен бала кезінен бері таныс. Халық жауы атанып, есімін атауға тыйым салынғанына қарамастан, көзі ашық, көкірегі ояу азаматтар Мағжанның өлеңдерін жатқа айтып, біліп жүріпті. Мүтәллап аға да өмір бойы Мағжанның шығармашылығын бойтұмар етіп, зерттеп жүріп, 1993 жылы жерлес ақын Владимир Шестериковпен бірлесіп, “Сарыарқаны сағындым” атты жинақ шығарған екен. Осылайша, жергілікті тұрғындарға ұлы ақынымыздың өлеңдерін екі тілде жария еткен.

**6 – жүргізуші:** Өз естеліктіріндеМүкең **-** Мен Есіл ауданындағы Қарағаш атты өнерпаз ауылда туып – өскем. Кеңес үкіметі ұлы Мағжанның атын айтуға тыйым салғанына қарамастан, біздің ауылдың кісілері оның өлеңдерін жатқа білетін. Әсіресе, бір кезде жауапты партия қызметінде істеген Жүніс Мағзұмов ақсақал Мағжан жырларын керемет білуші еді. «Батыр Баянды» бірінші рет сол кісіден естіп, аузымның суы құрығаны жадымда. Содан Мағжанға еліктедім. Мағжанды өмір – бақи пір тұттым... – дейді.

**Мағжан – жыр**

Вьюнов Максим:

Мағжан – жыр көз сарғайтқан елін аңсап,

Жұлдыздай шықты көкке керім самсап.

Алатау, Қаратау мен қарт Маңғыстау,

Сарыарқа, алтын Алтай – жерім қарсы ап.

Халқынның құрақ – құрақ көңілі де,

Қырық патша жүрегі де, өмірі де,

Оралып құйын қуған аққу – жырлар,

Құлпырды Жолдыөзектің өңірі де.

Арсангалеева Светлана:

Бөліскен өзіңменен азабыңды,

Сайқал сөз, сақ сындырар мазақ үнді,

Мағжан – жыр тасқындай бер, толастамай,

Сусыңдат, нұрына ора қазағыңды.

Алайда өжет жырды ел сағынады,

Қырандай қанаттарын қағынады.

Мағжан – жыр жарқ – жұрқ етіп құйылғанда,

Қазағың құдіретіңе табынады!

**7 – жүргізуші:** Мүтәллап Қанғожинның естелігінен: Қызылжар тұрғындарының өтініш – тілегі бойынша Коммунист көшесі Мағжан Жұмабаев атымен аталатын болып шешілді. Қуанышымызға шек болған жоқ. Өзім де аталмыш көшенің бойында тұрушы едім. Осы мақтаныш сезімінен туған жыр еді.

**Мен Мағжан көшесінде тұрамын**

Балғабаева Дана:

Мен Мағжан көшесінде тұрамын,

Жаз дидарлы жарқыраған тұрағым.

Көңілімнің келтіреді ол хошын да,

Көкірегіме құйылады жыр – ағын.

Жовник Даниель:

Мен Мағжан көшесінде тұрамын,

Таңды қарсы ап, Күнге сәлем қыламын.

Нұр бақытты халқыменен ақынның

Тәуелсіздік салтанатын құрамын.

**8 – жүргізуші:** Ақынның естеліктерінен тағы бірнеше сөз: Әйелім ұл тапса, атын Мағжан деп қоямын деуші едім, ойлағанымды алла берді деп есім қалмай қуандым. Сөйтіп, 1974 жылдың жазынжа Мағжаным келген еді өмірге. Бұл да Мағжан ақынға деген ерекше сағынышымнан, жүрекжарды сүйіспеншілігімнен туған шешімі еді. Ол, шүкір, бүгін орындалып отыр, - деп, Мағжан ұлына арнап өлең жазыпты.

**Кішкентай ұлыма (3 Б сынып)**

Түспесін ботам, көлеңке,

Жүзіңе нұр ойнаған.

Сен тұрған маздақ – гүл ерке,

Қызыққа жаның тоймаған.

Атаңның әкең түр – түсін,

Жадыңа сақтай алмаған.

Оның күміс күлкісін

Соғыстың өрті жалмаған.

Балалық шақтың базарын

Сен көре бер шаттанып.

Соғыс кездің азабы

Әкеңде қалсың қақталып.

Қалтырап кейде, жон арқан,

Өксігің шықса, ей, балам,

Қозғалып арда Сары Арқа,

Күңіреніп кеткендей болам.

**9 – жүргізуші:** Ұлы Мағжан толық ақталып, артында қарған өшпес мұрасы халыққа қайтарыла бастаған тұста бөркін аспанға атқандардың бірі – Мүтәллап аға еді. Ақиық ақын жырларын жинастырып, белгілі жерлес ақын Владимир Шестериковке аудартып, қазақ және орыс тілдерінде жинақ етіп бастырып шығарды. Мағжан есімі Петропавлдың бір үлкен көшесіне беріліп, ескерткіші орнатылуына, жүз жылдық мерейтойы салтанатпен аталып өтуіне де ел зиялыларымен бірлесе ұйтқы болды.

Осы 2012 жылдың 30 тамыз айында, Конституция мерекеде вокзал маңы алаңына жұрт жиылды. Өйткені, ақиық ақын Мағжан Жұмабаевтың биіктігі бес метр, қоладан құйылған еңселі ескерткішінің тұсауы қиылды. Солтүстік Қазақстан облысының құрметті азаматы, ақын, мағжантанушы Мүтәллап Қанғожин қария өңірдегі ақсақалдар атынан сөз алып, өзінің жүрекжарды тілегін жыр жолдарымен өрнектеді.

Ақын Мүтәллап Қанғожин халықтың Елбасына деген сүйіспеншілігін екі шумақ өлеңмен жеткізіп, мемлекет басшысына қос жинағын тарту етті.

(МТРК – ның бейнесюжеті)

**Халқымның маңдайында жанған жұлдыз (**Андреева Ольга)

Қазақтың маңдайында жанып тұрған,

Жұлдызы өзіңсің ғой алып тұлғаң.

Халқыңды өрге сүйреп, шыңға бастап,

Елдігін барша әлемге таныстырған.

Біреулер елдігіме болып ғажап,

Біреулер қызғаныштан көріп «азап».

Алдыңғы елу елдің қатарынан

Көрінер кезің келді дедің –қазақ.

Өзіңнің төл тумаңдай Астанамыз,

Көркіне көз тоймастай – мақтанамыз.

Күнгейлі Астанамен басталды өмір.

Армандап бабаларым айтқан аңыз.

Жиырма жыл бұрын ашып есігімді,

Армандап енгізгенсің осы күнді,

Қазақтың, елдің даңқы аспандап тұр,

Деп бүгін асқақтатам айшықты үнді.

Ынтымақ, бірлік, елдік – ұстанымың,

Ұнайды барша жұртқа әсте мұның.

Ғылым, білім – өнердің бар түріне,

Жолы ашық біздің елдің жастарының.

Мүшесі болып талай санатты ұйым,

Тұсында желбірейді азат туым.

Дүбірлетіп кәрі құрлық – Еуропаны,

Танытты Астанамыз қазақтығын.

БҰҰ-ның кеңесінде өзің бастап,

Сөйледің ойың соны, үнің асқақ.

Жаңалық, жасампаздық ақыл қостың,

Жасқану, жалтақтауды сырып тастап.

Шаттанды жер шарының халқы сонда,

Саяси пәрменіңді түгел қолдап.

Адамзат ынтымағы, бірлігі үшін,

Жан тербеп, жүрек қозғар үндеу жолдап.

Уа, менің Президентім, ел сыйлаған!

Таң болды ерлігіңе барша ғалам!

Өзіңді қолдап жүрсін әрқашанда,

Елің мен халқың үшін Хақ тағалам!

**АТАҚАЗАҚ - (**Пазюк Зарина)

Бір шыңырау және онда жалғыз қауға.

Құтым болған түссе де сансыз дауға.

Әрқашанда қамқор боп қол созасыз,

360 әулиелі Маңғыстауға…

Әлемді көсемдікпен ұйыттыңыз,

Қайда да қошемет мол сүйікті Ұлға,

Таныттыңыз Қазақ деген халық барын,

Ғасырда дара туған биік Тұлға.

Қоғамдағы талдайсыз әр ізді Сіз,

Ел алдында ұғынып парызды Сіз.

Қазақ ұлтын топаннан сақтап қалу,

Жолын білер Нұх пайғамбар тәріздісіз…

Аз көрген жоқ өмірден атам азап,

Басталады енді өмір өте ғажап.

Жасай берсін Нұрсұлтан Назарбаев,

Ұрпақ берер есімі – Атақазақ!!!

**10 – жүргізуші:** Қызылжарда есейген, еңбек жолын бастаған ақын осы қала туралы да көп өлең жазған. Барлықтың ішінен бір – екі өлеңді тыңдаңыздар.

**Қызылжарым (3 Б сынып)**

Қызылжарым,

Өзіңе арнап

Жыр жазбауға болмайды.

Көмейіме ән,

Көкірегіме

Жыр құсы кеп қонбайды.

Тәтті үміттен

Жұтып алып,

Болашаққа қараймын.

Бүгіннен де,

Қызылжарым,

Ертеңгің ғой арайлы!

\*\*\*\*\*

Абылайдың «Ақ үйі» енді,

Қызылжарда тіктеп бойды,

Жарқырайды, күндей күліп,

Қуанышқа бөлеп жұртты.

**11 – жүргізуші:** Осындай дарынды берген солтүстік өлкесі де ғажап, табиғаты да ғажап. Ақын: «Менің ауылым Қарағаш – ойдым – ойдым ақ қайыңды орман ішіне орналасқан. Ормандар алыстын сағым теңізінде жүзіп бара жатқан кемелердей, немесе, аралдардай көз тартатыны бар, Алты ай жаз бойы жауын жаумаса да, бұлар бояуынан айып көрмеген. Сұлу жер! Нағыз ақындар жайлайтын мекен.» - деген.

Ақын Мүтәллап Қанғожинның төрт жыл мезгіліне арналған өлеңдерін ұсынамыз.

**Күз тойы (3 А сынып)**

Қайыңдар алтын,

Теректер алтын жамылып,

Бидайдық алтын,

Бетеге алтын тағынып,

Донала алтын,

Тары да алтын жағынып

Күз тойына

Барады бәрі сабылып.

Барады дала

Алтын таулар сүйретіп,

Жөңкілген бұлттар

Кетердей көкті күйретіп,

Диқандар да

Бара жатыр бұл тойға

Кең жиһанда

Дәулеттің күйін дулетіп!

**Қызылжардың қысы (3 А сынып)**

Қызылжардың қысына

Қыс жете ме жалғанда.

Інжу ілген тұсына

Күн күлімдеп қалғанда.

Төңірекке төгілген

Аппақ қар ма, ақ нұр ма?

Аппақ таң ба сөгілген?

Ұшып келген ақ құр ма?

Әйтеуір, көк аспаннан

Ақ жапырақ саулайды.

Қыс есігін ашқаннан

Даламда ақ от лаулайды

**Бұлт төмендепті... (3 А сынып)**

Бұлт төмендепті,

Аспан аласарып.

Байқап ем, төбем жетті,

Көтердім тұра салып.

Бұлт шырқап кетті,

Аспан шайдай ашылып.

Күн нұрын септі,

Жерге алтын шашылып.

**Мен бала ғой... (Жаңбыршин Асқар)**

Мен бала ғой, мен бала,

Күнді доп қып ойнаған.

Ойынға әсте тоймаған,

Күйемін деген ой маған.

Ешқашан келе қоймаған

Миыма, тіпті, қонбаған,

Мен бала ғой, мен бала.

**12 жүргізуші:** Ата-бабаларымыз ғасырлар бойы армандаған еліміздің тәуелсіздігі жайлы толғансақ, Тұңғыш Президентіміз Нұрсұлтан Назарбаевтың дана басшылығымен Қазақстанымыздың жұлдызы жарқырап, дүние жүзі танып-мойындаған іргелі мемлекет болғанын көру бақыты бұйырғанына көкірегімізді қуаныш кернеп, Аллаға тәубе дейміз. Айналасы жиырма шақты жыл ішінде кешегі күннен кейін ертеңгі күніне алаң болған жүзден астам ұлт пен ұлыстың басын біріктіріп, бір мақсатқа жұмылдырып, құлдыраған экономиканы қалпына келтіріп, өрлеу-өркендеу жолына түскен туған елімізге, елді алға бастаған еріміз – Елбасымызға қалай сүйінбессің?! – деп, Тәуелсіздіктің замандасы Астана қаласы туралы да жыр жырлады.

**Астана (4 Б сынып)**

1. Қазақтың жанған жұлдызы –

Арқада туған жас қала.

Алаштың арда ұл – қызын

Бөлейсің нұрға, Астана.

2. Шапағын шашқан құлпырып,

Даланың атқан таңысың.

Халқыңның мұратқа ұмтылып,

Бұлқынған асқақ жанысың.

3. Бақыттың құсын аялап,

«Бәйтерегіңе» қондырдың.

Шаңырағыңды саялап,

Қанша ұлт, ұлыс жаңғырдың!

4. Қазағың, орыс, кәрісің,..

Масайрап бірлік, елдікке!

Жасампаз сенің әрісің

Пара – пар ұлы ерлікке!

5. Болғанмен қала талай бір,

Астанам, сенсің ерекше.

Қайран қап саған қараймын,

Сәулетің, сәнің бөлекше.

6. Қазақтың құндылықтарын

Бойына жинап дарыттың.

Даланың ұлылықтарын

Жер – көкке түгел таныттың.

7. Елімнің арман, мүддесі –

Мәңгілік сенде өрілген.

Көшпенділердің үрдісін

Бар әлем көрсін төрімнен!

**13 жүргізуші:** Солтүстіктегі бірде - бір мәдени шара Мүкеңнің қатысуынсыз өтпейтін. Еліміз өз аузына өз қолын жеткізе бастаған тұста көптік жазушылар мен ақындардың мерейтойлары өтті. Оны ұйымдастыру мен басқару істеріне де жергілікті билік көбіне Мүтәллап Қанғожинді жегетін. Өйткені, Алматыдан, Астанадан келетін қадірлі қонақтардың да негізінен танитыны сол кісі ғана. Қазір де Мүкең тұғырдан тайған жоқ. Елінің жетістігі мен жарқ еткен табысына үн қосып, өлеңін өріп отырады.

**Шоқанға (Мүтәллап Қанғожин)**

**Мезенина Алена**: Қазақтын көгінде,

Әлемнің төрінде,

Жарқырап, жайнаған

Жұлдыздай көрінді.

Дарынға бақ тілеп,

Айтылып ақ тілек,

Ғылымның шыңында ол

Қанатын қақаты деп.

Масайрап, мақтанып,

Марқайды ел шаттынып,

Сарыарқа көсілді,

Нұрына қақталып.

Бал күннен құлпырып,

Білімге ұмтылып,

Орысша өнерге,

Ғылымға құлшынып.

Ғасырдан ғасырлар,

Жұмбақты жасырғаң

Қашқардың қақпасын

Ешкім жоқ аша алған.

**Тірлігіміз Мәңгілік** - Олжас Сүлейменовке (4 А сынып) 1. Абайым бар, Мағжаным бар, Олжасым бар деп жүрмін. Масаттанам оларменен Қалмай, тіпті дегбірім.

1. Мақтауға емес, мақтануға

Бұлар лайық тұлғалар.

Олар берген жыр мәйегі,

Жыр алтыны – тұңбалар.

1. Абай ақын пәлсапасын егіп еді

Адамдардың жанына.

Мағжан ұлттық рухпенен

Жалын құйды түркілердің қанына.

1. Анау Олжас

Әлем жұртын тебірентіп,

Жүректерге жол іздеді,

Жол тапты.

Жер жүзінің сырын тыңдап,

Тамыршыдай болжап тұр.

1. Абайым бар

Ақыл кені ағыл – тегіл,

Дариядай шалқыған.

Сол дариядан сусындаған,

Мейірі қанып, балқыған.

1. Еңбек ету – мұратың!

Жарқырасын талайың –

Деген ұлттың пайғамбары,

Ұлы жүрек, жомарт жанды Абайым!

1. Десе Абай: бірлік керек,

Татулық пен достық бөлек,

Әр адамға жетпей жатқан.

Ғұламаның көсем сөзі

Барша елді, дүниені

Көктей асқан.

1. Мағжаным бар,

Жарқыраған күннен туған,

Күнмен ғана үндескен.

Күннің нұрын, жердің нәрін

Бойға сарқып,

Қаламымен сөйлескен.

1. Олжасым бар, Абай, Мағжан

Ойын терең жалғастырған.

Батысты да, Шығысты да табыстырған,

Ара жігін жымдастырған.

1. Ұлылардың үлгісімен талпынамын,

Шыңдаламын, өсемін.

Үш жұлдызым тұрғанда әсем сән құрып,

Кең дүниеде сенің, менің

Тірлігіміз Мәңгілік!

**14 жүргізуші:** Мүтәллап ағамызға болаттай берік денсаулық, мол бақыт, ұзақ өмір тілейміз. Бізге деген жаңа өлеңдеріңізді күтеміз, шығармашылығыңыз жемісті болсын!

Ізгі тілекпен: Мамлют санаторлық

мектеп – интернатының оқушылары